Návrh  na začatie stavby:
„Ružomberok – rekonštrukcia a prístavba chirurgického pavilónu“  

I.	Charakteristika výstavby 

            Predmetom pripravovanej výstavby je rekonštrukcia a prístavba chirurgického pavilónu v Ústrednej vojenskej nemocnici SNP Ružomberok. V chirurgickom pavilóne bude umiestnených päť nových operačných sál v nadväznosti na existujúce sály, centrálna sterilizácia, urgentný príjem s nadväzujúcimi vyšetrovňami RTG, CT a magnetickej rezonancie, jednotka JIS s 18 lôžkami, vysunuté pracovisko invazívnej kardiológie  a heliport.
            Prístavba bude riešená k stávajúcemu chirurgickému pavilónu v časti parku s prepojením cez časť operatívy daného objektu. 

II.	Ciele a dôvody výstavby

Cieľom projektu je vytvoriť špecializované zdravotnícke zariadenie OS SR, ktoré bude poskytovať služby so zameraním na urgentnú úrazovú medicínu a riešenie polytraumatických diagnóz efektívnym spôsobom a pritom zaistí prípravu odborného personálu pre potreby ozbrojených síl. Operačné sály nespĺňajú nároky na bezpečnú a hygienickú prevádzku podľa platných štandardov a prevádzka operačných sál a jednotiek intenzívnej starostlivosti nie je podporená centrálnou sterilizáciou. Nový objekt rieši poskytovanie starostlivosti v oblasti urgentných príjmov vzniknutých pri haváriách, ako aj iných mimoriadnych udalostiach,  kde sú pacienti privážaní rýchlou záchrannou službou (vrtuľník, sanitky).
V stávajúcom objekte chirurgického pavilónu sa nedá z priestorového hľadiska riešiť rozsah novej koncepcie, čo je dôvodom pre výstavbu nového objektu.

III.	Návrh riešenia

Uvedená stavba je pôdorysne riešená do kríža, čo umožňuje dobré denné osvetlenie väčšiny miestností. Budova má štyri nadzemné a jedno podzemné podlažie. Navrhnutá je ako železobetónový monolitický skelet s montovaným obvodovým plášťom so stužujúcimi stenami. Priečky sú z tehál, železobetónu (stužujúce steny) a sadrokartónu. Strešná konštrukcia novostavby je riešená ako heliport s kruhovým pôdorysom.  

Stavba je navrhnutá ako päťpodlažná budova v nasledovnom rozsahu: 
1. PP	- centrálna sterilizácia a úprava lôžok , technické zázemie
1. NP  - centrálny a urgentný príjem, vysunuté pracovisko invazívnej kardiológie, vyšetrovne RTG, CT, magnetickej rezonancie   
2. NP	- trakt JIS  
3. NP	- trakt operačný
4. NP	- technické zázemie - vzduchotechnika 
Heliport

Realizáciou uvedenej výstavby sa zabezpečí prevádzka operačných sál a JIS, ktoré spĺňajú požiadavky a normy v zdravotníctve v rámci krajín EÚ. 

IV.	Finančné zabezpečenie

V zmysle zákona č. 254/1998 Z. z o verejných prácach bol na predmetnú stavbu spracovaný stavebný zámer a tento bol na vnútrorezortnom expertíznom konaní posúdený a schválený s navrhovanou cenou 556 920,0 tis. Sk.

Rozpočet verejnej práce k stavebnému zámeru :
a)	príprava verejnej práce					     26 000,0  tis. Sk	(r. 2006)
b)	stavebná časť						   227 000,0  tis. Sk	(r. 2006 - 2010)
c)	technologická časť					   185 000,0  tis. Sk                       
d)	zariadenie staveniska							0
e)	vedľajšie náklady								0 
f)	predpokladané vyvolané investície					0
g)	výkup pozemkov, odvody za vyňatie pôdy, patenty, licencie		0
h)	rozpočtová rezerva					     30 000,0  tis. Sk		
i)	iné neuvedené investície							0
j)   19% DPH							     88 920,0  tis. Sk

Akcia bude v plnom rozsahu hradená z kapitálových transferov rozpočtovej kapitoly MO SR. S realizáciou samotných stavebných prác sa  uvažuje v období rokov 2006 – 2010 v závislosti od možností rozpočtovej kapitoly Ministerstva obrany Slovenskej republiky. V prípade, že MO SR nebude môcť dofinancovať stavbu, tak ÚVN SNP Ružomberok bude hľadať iné možnosti ako stavbu dofinancovať z iných zdrojov, poprípade z vlastných zdrojov fondu rozvoja ÚVN SNP Ružomberok. 

Výber dodávateľa stavebných prác bude Ústredná vojenská nemocnica SNP Ružomberok zabezpečovať v súlade s ustanoveniami zákona Národnej rady Slovenskej republiky č. 25/2006 Z. z. o verejnom obstarávaní a o zmene a doplnení niektorých zákonov.